На основу члана 40. став 1. тачке 6. СтатутаОпштине Чајетина („Службени лист Општине Чајетина“, број 2/2019), и члана 20,21 и 22. Одлуке о утврђивању доприноса за уређивање грађевинског земљишта ( ''Службени лист општине Чајетина'' , број 1/2015…10/2022), Скупштина општине Чајетина, на седници одржаној дана 19. октобра 2023. године, донела је

**ОДЛУКУ О УРЕЂИВАЊУ ГРАЂЕВИНСКОГ ЗЕМЉИШТА СРЕДСТВИМА ИНВЕСТИТОРА РАДОЈА БОЈОВИЋА ИЗ КРИВЕ РЕКЕ**

**Члан 1.**

Овом одлуком о уређивању грађевинског земљишта предвиђа се:

* извођење радова на каблирању и изради конструкције од нерђајућег челика у језеру на Краљевом тргу на Златибору, за потребе постављања рото џет пумпи за воду, у вредности од 7.383.946,45 динара без ПДВ-а;
* израда напојног вода за напајање TS „GONDOLA 1“ у вредности од 1.214.790,00 динара без ПДВ-а;
* израда челичне конструкције на објекту управне зграде ЈП „GOLD GONDOLA“ Златибор, у вредности од 6.618.866,75 динара;
* намештај за пословни објекат-управну зграду ЈП „GOLD GONDOLA“ Златибор, у вредности од 3.707.673,25 динара,

који би се финансирали средствима инвеститора Радоја Бојовића из Криве Реке.

**Члан 2.**

На основу достављеног предмера и предрачуна планираних радова и извршене стручне контроле цена, по налогу Комисије за контролу извршених грађевинских радова, укупна вредност предметних радова из члана 1. Одлуке износи 18.925.276,45 динара без ПДВ-а.

**Члан 3.**

Инвеститор Радоје Бојовић планира изградњу стамбеног објекта на катастарској парцели број 4445/54 КО Чајетина, за који је од стране Општинске управе Чајетина извршен обрачун доприноса за уређивање грађевинског земљишта број 351-563/2023-03 од 21.09.2023. године којим је именовани инвеститор обавезан на плаћање доприноса за уређивање грађевинског земљишта у износу од 18.925.276,00 динара.

**Члан 4.**

Инвеститор ће уместо плаћања наведених доприноса извести наведене радове из члана 1. и након потврде надлежног надзорног органа извршиће се коначни обрачун којим ће вредност изведених радова бити умањена од утврђеног доприноса за уређивање грађевинског земљишта за објекат на кат. парцели бр. 4445/54 КО Чајетина.

**Члан 5.**

Овлашћује се запослени у Општинској управи у смислу члана 21. Одлуке о утврђивању доприноса за уређивање грађевинског земљишта („Службени лист Општине Чајетина“, бр. 1/2015...10/2022) да закључи уговор са финансијером у смислу члана 92. Закона о планирању и изградњи, у свему према прихваћеном предмеру и предрачуну за предметне радове, с тим што ће се коначан обрачун извршити након завршетка радова.

**Члан 6.**

Ова одлука ступа на снагу даном доношења а биће објављена у ''Службеном листу општине Чајетина''.

**СКУПШТИНА ОПШТИНЕ ЧАЈЕТИНА**

**Број: 400- 1028/2023-01 од 19. октобра 2023. године**

**ПРЕДСЕДНИК**

**Скупштине општине,**

*Арсен Ђурић*